Lucas Maree se gedenksteen skuif na liedjietuin | Maroela Media
Lucas Maree (Foto: Lucass Maree – Die Legende/Facebook)
Die bekende sanger en liedjieskrywer Lucas Maree se gedenksteen gaan volgende maand 'n nuwe tuiste by die FAK se Afrikaanse liedjietuin by die Voortrekkermonument in Pretoria kry. Die steen staan tans in Victoriabaai in die Suid-Kaap.
Die FAK beplan om dié gedenksteen op 18 Februarie in die Afrikaanse liedjietuin te onthul.
Luidens 'n verklaring uitgereik deur die FAK het mense verlede jaar begin kla die rotse in die see by Victoriabaai lyk al hoe meer soos 'n "kerkhof" weens die gedenktekens en -stene en kissies met as wat vir afgestorwenes opgerig is.
Die FAK het Maree se suster, René Janse van Vuuren, gekontak om te hoor of hulle Maree se gedenkteken na die liedjietuin kan verskuif. Janse van Vuuren het dié gedenksteen opgerig nadat Maree in 2011 sy stryd teen kanker verloor het.
Die gedenksteen bestaan uit 'n foto van Maree en die woorde van sy trefferliedjie "Victoriabaai". Sy as is by Victoriabaai gestrooi.
Janse van Vuuren vertel "Victoriabaai" is baie sentimenteel vir haar omdat hy die liedjie vir hulle ma geskryf het. "Die woorde van die liedjie is so mooi. Ek het gedink dit sou wonderlik wees om dit met Victoriabaai se vakansiegangers te deel, verál die Afrikaanse gemeenskap daar. Ek wou hierdie mooi woorde met hulle deel," vertel Janse van Vuuren.
Lucas Maree gedenksteen (Foto: Verskaf)
Carla Maree, Maree se dogter, sê Victoriabaai is so uniek vir hulle gesin omdat dit die rusplek is van vele Maree-voorvaders. Sy vertel Victoriabaai het haar pa na aan die hart gelê.
"Die gedenksteen was 'n manier om ons te herinner aan hoe baie my pa vir ons nagelaat het. Ons is ewig dankbaar dat die steen verskuif kan word na 'n plek waar hy bewaar, waardeer en gesien sal word deur miljoene, wat net soos hy, vreeslik lief was vir die natuur," sê Carla.
Dr. Danie Langner, besturende direkteur van die FAK, het gesê dit sal vir die FAK 'n groot voorreg wees om Maree se gedenksteen in die Afrikaanse liedjietuin te verwelkom en hulde te bring aan dié geliefde sanger en woordkunstenaar.
"Die FAK het besef daar word so min erkenning aan ons Afrikaanse sangers en kunstenaars gegee. Dit is juis daarom dat ons die 2012-Sangbundel begin saamstel het om hulle te vereer," sê Langner. Sewe liedjies van Maree, onder meer die bekende "Victoriabaai", "Droomvrou", en "Miljoen", is in die FAK-sangbundel opgeneem.
Maree, Christa Steyn en Louis van Rensburg is in die samestellingsproses van die bundel dood.
Die FAK se Afrikaanse liedjietuin het ontstaan uit die behoefte om erkenning aan bekendes in die Afrikaanse musiekwêreld te gee.
Dit is waar, Victoria-baai is somber met 'n angswekkende aura met wilde branders in die agtergrond: beide Heroldsbaai en Victoria. Talle verdrinkings deur die jare word gedenk en naamplaatjies pryk orals. Waarom 'n begraafplaasatmosfeer skep vir vakansiegangers?
Hartseer dat Lucas Maree se treffende "Victoriabaai"-gedenkplaat uit hierdie gepaste omgewing verwyder moet word a.g.v. 'n toestroming van ander.
Dis bitter jammer dat hulle die gedenkplaat wil skuif!
Nonsens! 'n Grafsteen of gedenkplaat skep geen somber atmosfeer nie. Eerder herdekking van plek of persoon se lewe. As Lucas nie "victoriabaai" gesing het, het min van ons geweeet vd plek. Kortsigtige besluit.
Baie dankbaar dat FAk hom Pta toe skuif. Ons sal sy lewe hier vier en koester,
As jy mý vra
As daar nou één gedenksteen is wat maar op Victoriabaai mág bly, dan dink ek dit is Lucas Maree s'n! Sy liedjie het immers te make met die plek en het bygedra tot Vicbaai se bekendheid.